Traian Băsescu, despre Transnistria
Vladimir Putin ar putea ocupa Transnistria într-o singură noapte, este de părere fostul președinte Traian Băsescu. Totuși, fostul șef al statului spune că liderul de la Kremlin nu va putea menține ocupația.
Într-o declarație la Digi24, Traian Băsescu spune că scenariul ar fi același cu cel din Insula Șerpilor. El a subliniat că Rusia nu ar putea menține o ocupare a Transnistriei, deoarece Ucraina ar distruge totul.
Pe fond, accesul se va putea face doar de pe Marea Neagră, prin aer.
Fostul președinte al României a mai spus că Federația Rusă nu a cucerit Odesa, deci nu poate avea Transnistria.
"Așa cum a pățit cu Insula Șerpilor ar păți cu Transnistria. (…) Rusia nu poate menține o ocupare a Transnistriei. Nu are cum, pentru că Ucraina va spulbera tot ce-i de spulberat acolo și accesul nu poate veni decât de pe Marea Neagră prin aer. N-are cum. N-a cucerit Odesa, nu poate avea Transnistria. O poate ocupa, dar nu o poate menține", a spus Băsescu.
Ucrainenii pierd războiul
Jurnalistul Cosmin Prelipceanu l-a întrebat pe Traian Băsescu dacă ucrainenii pierd războiul. Răspunsul fostului președinte al României a fost unul afirmativ.
Traian Băsescu a afirmat că, din păcate, ofensiva din anul precedent a fost ratată. El a adăugat că, în prezent, Rusia a mobilizat întreaga sa industrie pentru război. Furnizarea de armament și muniție către Ucraina întârzie.
Băsescu a precizat că Europa nu a reușit să livreze cele 1 milion de proiectile de artilerie planificate. De asemenea, industria a livrat doar jumătate din cantitate.
Fostul președinte a reamintit că SUA nu mai furnizează armament.
"Da. Din păcate au ratat ofensiva de anul trecut. Iar în momentul de față Rusia este cu toată industria deja pusă pe picior de război, iar alimentarea Ucrainei cu armament și muniție întârzie. Europa n-a putut să furnizeze cele 1 milion de proiectile de artilerie. Industria n-a performat, abia jumătate s-a livrat. America nu mai furnizează armament", a precizat fostul președinte al României.
Traian Băsescu a indicat că principala problemă a Ucrainei constă în lipsa de trupe. El a subliniat că, deși ar putea furniza tehnologie și echipament în cantități mari, provocarea majoră este înlocuirea celor care au decedat sau care sunt pe front de doi ani.
În plus, el a spus că există și o altă problemă semnificativă în această privință.
"Dar marea problemă a Ucrainei este lipsa de trupe. Putem să le dăm tehnică, tehnologie oricâtă ar fi. Problema este că nu au cu ce schimba pe cei care au pierit sau cei care de doi ani sunt pe front. Și mai avem o mare problemă", continuă acesta.
Marea problemă a Occidentului
Traian Băsescu a menționat că una dintre marile probleme ale Occidentului în legătură cu Ucraina este că nu există o definiție clară a ceea ce înseamnă victoria în războiul de aici.
El a explicat că nimeni nu a formulat un criteriu precum "vom considera că am câștigat războiul din Ucraina dacă Putin nu mai poate înainta față de pozițiile actuale".
Băsescu a indicat că există mai multe variante, cum ar fi considerarea victoriei dacă se eliberează Donbas, Lungask și întreaga Ucraină continentală sau, conform variantei lui Zelenski, dacă se eliberează întreg teritoriul, inclusiv Crimeea.
"Marea problemă pe care noi Occidentul o avem legat de Ucraina este că nu știm să definim ce înseamnă victorie în războiul din Ucraina. Nimeni nu spune vom considera că am câștigat războiul din Ucraina dacă Putin nu mai poate înainta față de pozițiile actuale. O variantă. Vom considera că e victorie dacă eliberam Donbas, Lungask, toată Ucraina continentală. Sau a treia variantă, care e varianta lui Zelenski, vom considera că Ucraina a câștigat războiul dacă eliberăm tot, inclusiv Crimeea", a mai spus Traian Băsescu.
Fostul președinte mai spune ccă occidentalii susțin Ucraina până la capăt, dar a subliniat nevoia de parametri clari pentru a defini victoria.
El a menționat că președintele Zelenski conduce un stat afectat, iar occidentalii trebuie să fie realiști.
În acest context, Băsescu a ridicat întrebări precum "putem elibera Crimeea?" și a adăugat că este necesar să se analizeze ce implică acest lucru.
"Noi occidentalii care spunem mergem cu Ucraina până la capăt. Ce parametrii avem pentru a defini victoria? Pentru că Zelenski, el e șeful unui stat afectat. Dar noi trebuie să fim realiști, putem elibera Crimeea? Ce înseamnă asta. Sau Macron care la începutul conflictului s-a dus ca un nevinovat să mă scuze, niciodată nu am crezut că voi ajunge să spun așa ceva despre un președinte francez, care gestionează și un arsenal nuclear", a mai spus fostul șef al statului.
Traian Băsescu a mai spus că nu prevestește înfrângerea Ucrainei, însă dorește să clarifice ceea ce înseamnă pentru occidentali o victorie a Ucrainei.
"Eu nu prevestesc înfrângerea Ucrainei. Dar vreau să clarificăm ce înseamnă pentru noi, pentru occidentali, victorie în Ucraina", a precizat fostul președinte al României, Traian Băsescu.